Presidentin terveydentila on aiheuttanut jälleen spekulaatioita Venäjällä, mutta Kreml vakuuttaa presidentin olevan kunnossa.

Machoimagoa vaaliva Vladimir Putinkin kohtaa joskus kaatajansa. Putin, 65, on valtakaudellaan ollut äärimmäisen harvoin julkisesti sairaana, mutta nyt Venäjän hallinto on joutunut perumaan hänen ohjelmaansa ja tunnustamaan, että flunssa yllätti presidentin.

– Presidentti on vilustunut, mutta se ei ole mitään vakavaa, kaikki on hyvin, kommentoi Kremlin lehdistöedustaja Dmitri Peskov tiistaina.

– Hänen työohjelmansa on ennallaan, mutta flunssa täytyy ottaa huomioon. Kuulitte, miten se muutti hänen ääntään. On talvi, näettekös, Peskov sanaili Tassin mukaan.

Putinin on kerrottu voineen huonosti tapaamisessaan palestiinalaisten presidentin Mahmoud Abbasin kanssa maanantaina, ja aiemmassa yhteydessä hänen oli kuultu yskivän ja puhuvan matalalla äänellä. Sunnuntaina Peskov oli kuitenkin selittänyt presidentin ohjelman muutoksia sillä, että hän keskittyi Moskovan lentoturman jälkiselvittelyihin.

Alrosa-kaivosyhtiön johtaja Sergei Ivanov tapasi Putinin tämän maaseutuasunnolla Novo-Ogarjovossa Moskovan ulkopuolella.­

Putin on perunut tapaamisiaan myös sekä tiistaina että keskiviikkona, ja brittiläisen Independent-lehden mukaan hän ei myöskään matkusta suunnitellulle vierailulle Venäjän Kaukoitään ensi viikolla.

Peskovin mukaan presidentti työskentelee tälläkin hetkellä, mutta hän ei näyttäydy julkisesti, vaan esimerkiksi Mentor-foorumin osanottajat saapuvat Putinin luokse.

Putinin flunssan epäilty peittely ja sen mahdollinen pitkittyminen on aiheuttanut jälleen spekulaatioita hänen yleisestä terveydentilastaan. Kreml on toistuvasti vakuutellut Putinin terveyden olevan rautainen. Viimeksi näin tapahtui tammikuussa, kun maailmalla uutisoitiin laajasti Yhdysvaltain presidentin Donald Trumpin terveystarkastuksesta.

Putin tapasi maanantaina palestiinalaisten presidentin Mahmoud Abbasin Kremlissä.­

Putinin on edellisen kerran myönnetty olleen flunssassa vuonna 2013, tuolloin hän syytti matkustelun altistaneen hänet liikaa viilentäville ilmastointilaitteille. Vuonna 2012 Putinin kerrottiin parantelevan vanhaa ”urheiluvammaansa”. Silloin spekuloitiin, oliko Putin loukannut itseään, kun hän oli suorittanut yhden tunnetuista julkisuustempuistaan lentämällä yhdessä muuttavien hanhien kanssa moottoroidulla riippuliitimellä.

Venäjällä järjestetään presidentinvaalit 18. maaliskuuta, ja Putinin odotetaan voittavan niissä neljännen kautensa presidenttinä.